b"\n_START_ARTICLE_\nR\xc3\xb8mersgade\n_START_PARAGRAPH_\nR\xc3\xb8mersgade er en gade i det indre K\xc3\xb8benhavn. Den g\xc3\xa5r fra \xc3\x98rstedsparken op til Gothersgade og Botanisk Have, parallelt med N\xc3\xb8rre Farimagsgade og N\xc3\xb8rre Voldgade og afgr\xc3\xa6nser den nordvestlige side af Israels Plads med bl.a. Torvehallerne._NEWLINE_R\xc3\xb8mersgade er opkaldt efter videnskabsmanden og embedsmanden Ole R\xc3\xb8mer (1644-1710), der bl.a. er kendt for, som den f\xc3\xb8rste at have m\xc3\xa5lt lysets hastighed.\n_START_SECTION_\nKendte bygninger\n_START_PARAGRAPH_\nR\xc3\xb8mersgade 1-5 med de imponerende facader i cementstuk er opf\xc3\xb8rt 1877-79 og tegnet af Julius Bagger for den kendte byggespekulant Hellig-Hansen. I R\xc3\xb8mersgade 5 havde VVS-kartellet til med meldekontor, hvor VVS-virksomheder ulovligt fordelte opgaverne til aftalte priser._NEWLINE_Politiet overv\xc3\xa5gede ogs\xc3\xa5 bygningen, ikke p\xc3\xa5 grund af kartellet, men fordi folketingsmedlemmet Arne Melchior boede i bygningen. _NEWLINE_I dag har Cyklistforbundets sekretariat til huse i nr. 5-7._NEWLINE_I nr. 9's k\xc3\xa6lder har ligget den russisk-inspirerede restaurant Izbushka._NEWLINE_I k\xc3\xa6lderen ligger nu den fransk-inspirerede restaurant La Petanque,_NEWLINE_ligesom bygningen ogs\xc3\xa5 rummer vintage butikken Decor._NEWLINE_Stueetagen og k\xc3\xa6lderen i nummer 11 er Hotel J\xc3\xb8rgensen. Den 10. september 2010 skete en eksplosion p\xc3\xa5 et toilet p\xc3\xa5 hotellet. Omr\xc3\xa5det med hotellet blev afsp\xc3\xa6rret af politiet indtil aftenen den 11. september. _NEWLINE_Som nummer 17 ligger Missionshuset Bethesda for K\xc3\xb8benhavns Indre Mission, opf\xc3\xb8rt 1880-81 ved Ludvig Knudsen._NEWLINE_Nr. 22: Arbejdernes Forenings- og Forsamlingsbygning opf\xc3\xb8rtes i 1878. I 1910 bes\xc3\xb8gte Lenin og Rosa Luxemburg forsamlingshuset. Der havde ogs\xc3\xa5 partiavisen Social-Demokraten ekspeditionskontor, og Thorvald Stauning arbejdede i bygningen som kasserer for Socialdemokratisk Forbund. Huset er nu fredet og Arbejdermuseet har til huse i bygningen._NEWLINE_Den tilknyttede restaurant i k\xc3\xa6lderen er den fredede bev\xc3\xa6rtning Caf\xc3\xa9 & \xc3\x98l-Halle. En historisk restaurering har f\xc3\xb8rt lokalerne tilbage s\xc3\xa5 de nu st\xc3\xa5r som i 1892, og restauranten serverer retter, der bygger p\xc3\xa5 gamle traditioner."